Julafta 2013

I går høyrde eg radio. Ei ung mor og ein far fortalde om det velse gutebarnet sitt. No er han 6 kg og frisk og fin. Men denne guten var altfor tidleg fødd, og var berre 450 gram då han kom ut. Lenge visste dei ikkje om han kom til å overleva. Men det gjekk bra. Og så sa mora hans: No er eg så glad, og eg har berre eitt stort ønske, det er å få visa han fram til alle slik at alle kan sjå kon fin han er.

Slik er det med mødre. Difor trur eg at Maria og Josef vart ekstra glad då ho fekk besøk av gjetarane, og ho fekk visa fram guten sin. Verdas finaste, synst ho.

Men Jesus var ikkje berre Maria og Josef sin gut. Han var gjetarane sin gut òg. For engelen hadde sagt: I dag er det fødd DYKK ein frelsar. Han var deira. Då dei sto eller knelte der ved krubba, tok dei han inn i hjarto sine, og etterpå er eg sikker på at dei brukte dei heile livet sitt på å snakka om han til alle dei møtte.

Men Jesus var ikkje berre Maria og Josef og gjetarane sin gut. Han var min og din gut. For det gjetarane hadde høyrt, var eigentleg til ALLE menneske.

Nokre folk lurer på: Er Jesus min? Og svaret er JA, han er din, fordi engelen sa: ”I dag er det fødd DÅKE ein frelsar.” Og dåke, det er meg og deg.

Difor kan me berre sei: ”Jesus, du er min.” Så er han din. Så har du tatt imot han. Så er du frelst, for han du tok imot er ein Frelsar.

I dag skal me alle opna pakkar. Det er utruleg spennande. Og alle får, om du har vore snill eller slem spelar ingen rolle. Pakkar blir det på deg også. Kvifor det? Fordi det er nokon som er kjempeglad i deg.

Den som er aller mest glad i deg, er Gud.

Kan du den vesle Bibelen? For så elska Gud verda, at han gav Sonen sin, den einborne, for at kvar den som trur på han ikkje skal gå fortapt, men ha evig liv.

Kven var det Gud elska? Verda.

Verda er deg og meg.

.

Det var gjetarane som fekk vita om Jesus først. Dei var fattige, og ingen brydde seg så mykje om dei. Men Gud brydde seg. Han bryr seg om alle som ingen andre bryr seg så mykje om.

Gud gjekk forbi dei rike og mektige og sette dei fattige på første plass. Dei som alle andre sette på siste plass, sette Gud på første plass. Og dei som er på første plass, set Gud på siste plass.

Gjetarane var dei første som fekk del i Jesusgåva. Då vart dei rikare enn alle i heile verda.

Difor er det ikkje så viktig for oss å ha så masse pengar. Alle trur at det er viktig. Men det er det ikkje. Det viktige for oss er å ha Jesus og kjenna Gud. Då er me kjemperike, for då er me Guds barn og me eig heile himmelen.

Dei rike har ikkje så lett for å koma inn i Guds rike, seier Jesus. Hjarto deira er fulle av mange ting. Ofte er det ikkje plass til Jesus der. Først når dei er villige til å gje alt i frå seg, kan Jesus koma inn til dei og frelsa dei. Då blir dei lika rike som dei fattige.

Jesus er konge. Tenk på det. Han er konge i himmelen og på jorda. Han er større enn alle, han. Han sa: ”Eg har fått all makt i himmel og på jord.” I juleevangeliet høyrde me kven han er: ”Han er Kristus, Herren.” Det betyr: Han er konge og Gud.

Difor vil me hylla han, tilbe han og lovsynga han, slik som englane på Betlehemsmarkene. Og dersom me gjer det medan me lever her, får me lov å halda fram med det i all æva i himmelen.

Dersom ikkje, har me ingenting i himmelen å gjera, for der er det Jesus alt handlar om og alle går rundt nynnar på lovsongar.

Gjetarane vart så glade, ja, heile livet deira forandra seg denne natta. Dei fekk på ein måte ein ny jobb, dei skulle fortelja om frelsaren til alle dei møtte.

Det var ikkje sa vanskeleg. Dei hadde sett Guds engel, dei hadde høyrt englesongen. Men det største av alt, dei hadde møtt Jesus. Han var liten då, men dei forsto godt kven han var: Konge, frelsar og Gud.

Det var sikkert mange som lo av dei då dei gjekk rundt og fortalde. Den allmektige Gud i ei krybba du liksom. Og det vil du at eg skal tru?

Du kan tru kva du vil. Men me kan berre fortelja deg kva me har sett og høyrt, og du er lur om du høyrer på oss og lukkar Jesus inn i hjarta ditt.

No er gjetarane døde for lenge, lenge sidan. No er det vår tur å fortelja. Når me lyttar til det gjetarane fekk høyra og opnar hjarto våre for Jesus, kjem han inn til oss med gleda si og fyller oss med himmel og englesang. Gloria in excelsis Deo.